b'\n_START_ARTICLE_\nDeseti brat (opera)\n_START_PARAGRAPH_\nDeseti brat je slovenska opera v treh dejanjih (petih slikah) skladatelja Mirka Poli\xc4\x8da. Libreto sta po istoimenskem romanu Josipa Jur\xc4\x8di\xc4\x8da in po ljudskem izro\xc4\x8dilu spisala skladatelj in Mirko Mahni\xc4\x8d. Krstna predstava je bila na odru ljubljanske Opere 25. februarja 1951. Glasbeno vodstvo je bilo sprva zaupano skladatelju, a sta ga zaradi poslab\xc5\xa1anega zdravja zamenjala dirigenta Samo Hubad na premieri in na naslednjih predstavah tudi Rado Simoniti, re\xc5\xbeiser je bil Hinko Leskov\xc5\xa1ek. Ob\xc4\x8dinstvu je opera ugajala, saj je bilo vseh ponovitev enaintrideset._NEWLINE_Skladatelj je iz ob\xc5\xa1irne snovi prvega slovenskega romana izlu\xc5\xa1\xc4\x8dil le bistveno dogajanja ter skr\xc4\x8dil tudi \xc5\xa1tevilo oseb do tiste mere, da mu je bilo mogo\xc4\x8de misliti na ustvaritev ansamblov in zaklju\xc4\x8dnih finalov. Vodilo opernega dogajanja je spor med Lovrom Kvasom in gra\xc5\xa1\xc4\x8dakovim sinom Marjanom na eni strani ter Martinkom in Marjanom na drugi strani. Skozi okvir dramskega trikotnika, ki ga tvorita ob Manici oba tekmeca Kvas in Marjan, se prepleta zgodba Desetega brata, njegov obra\xc4\x8dun z gra\xc5\xa1\xc4\x8dakom Benjaminom zaradi zlo\xc4\x8dina nad Martinkovo materjo, Martinkov spor z gosposko, njegova oporoka in smrt. Konflikt, ki je pri Jur\xc4\x8di\xc4\x8du zasnovan na problemu Marjanovega ljubosumja zaradi Mani\xc4\x8dine ljubeznil do Kvasa, je Poli\xc4\x8d poglobil in zaostril s tem, da je dejanje premaknil v \xc4\x8das revolucionarnega leta 1848, ko navzo\xc4\x8di deklamirajo Pre\xc5\xa1ernovo Zdravljico.\n_START_SECTION_\nVsebina\n_START_PARAGRAPH_\nGodi se na Slemenicah in bli\xc5\xbenji okolici v letih 1847 in 1848.\n_START_SECTION_\nPrvo dejanje\n_START_PARAGRAPH_\nGra\xc5\xa1\xc4\x8dak Benjamin in njegova h\xc4\x8derka Manica se pogovarjata. Manica je dobro, ne\xc5\xbeno \xc4\x8dute\xc4\x8de in odkritosr\xc4\x8dno dekle, ki v srcu prav ni\xc4\x8d ne odobrava o\xc4\x8detovega mi\xc5\xa1ljenja o ljudeh, ki se zanj mu\xc4\x8dijo in pehajo. Gra\xc5\xa1\xc4\x8dak se obotavlja odlo\xc5\xbeiti dolg po\xc5\xa1tenemu in delavnemu Dra\xc5\xbearjevemu fantu in mu privoliti v poroko s Francko, ki slu\xc5\xbei pri njem. Tudi Dra\xc5\xbearijo ho\xc4\x8de gra\xc5\xa1\xc4\x8dak dobiti v svojo posest. Toda za Dra\xc5\xbearjevega se zavzame Martinek Spak - Deseti brat, ki ima z gra\xc5\xa1\xc4\x8dakom \xc5\xa1e neporavnane ra\xc4\x8dune. Pove mu, da ima pri sebi dokument, ki razkriva skrivnostno dogajanje na Polesku. Zaradi tega je Spak v sporu tudi z Marjanom, ki prezira bera\xc4\x8de. Gra\xc5\xa1\xc4\x8dak sku\xc5\xa1a vso te\xc5\xbeo obto\xc5\xbebe ubla\xc5\xbeiti z lepimi besedami. Toda Martinku la\xc5\xbe ne gre do srca, saj zahteva pravico zase ter pla\xc4\x8dilo za svojo nesre\xc4\x8dno, mrtvo mater. Dokaz - dokument dr\xc5\xbei v rokah._NEWLINE_Stric Dolef se zelo razveseli prihoda novega\xc2\xa0\xc2\xbb\xc5\xa1olma\xc5\xa1tra\xc2\xab\xc2\xa0Kvasa. Pozdravita ga tudi Krjavelj in Martinek Spak. Slednji si \xc5\xbeeli z u\xc4\x8diteljem imeti prijateljski odnos. Pri\xc5\xa1lek se seznani tudi z Manico, Bal\xc4\x8dkom ter Marjanom. V Marjanovem srcu se \xc5\xbee poraja ljubosumje, saj opazi Manico, kako ob\xc4\x8dudujo\xc4\x8de gleda za Lovrom. Nazadnje se u\xc4\x8ditelj sre\xc4\x8da \xc5\xa1e z gra\xc5\xa1\xc4\x8dakom. Sre\xc4\x8danje pa prekinejo kmetje, ki se po napornem delu vra\xc4\x8dajo domov z veselo pesmijo.\n_START_SECTION_\nPrva slika\n_START_PARAGRAPH_\nOhcet v Dra\xc5\xbearjevi bajti._NEWLINE_Zbralo se je staro in mlado, skupaj pridejo mo\xc5\xbeakarji in brhka dekleta, tam pojo, ple\xc5\xa1ejo, pogovor te\xc4\x8de o raznih novicah. Dogajanje prekine Krjavelj s humorno pripovedjo o hudi\xc4\x8du. Sledi stara kme\xc4\x8dka ohcet v ritmu polke in potrkanega plesa. Na ohcet je pri\xc5\xa1el tudi Kvas z novico, da je na Dunaju revolucija in se v Ljubljani ustanavlja me\xc5\xa1\xc4\x8danska garda. Tradicionalni gost vseh pivskih sve\xc4\x8danosti, stric Dolef, si ne more kaj, da ne bi ob tej novici dal du\xc5\xa1ka svojemu navdu\xc5\xa1enju s klicanjem in vzpodbujanjem svoje okolice. Marjan, ki je tudi pri\xc5\xa1el na gostijo, ostro nasprotuje tem novim idejam. Med njim in Kvasom se vname prepir, ki bi se razvil do pretepa, \xc4\x8de ne bi Krjavelj pomotoma dal godcem znaka za ples, s katerim se dejanje kon\xc4\x8da.\n_START_SECTION_\nDruga slika\n_START_PARAGRAPH_\nNa gozdni jasi blizu Slemeni\xc5\xa1kega gradu._NEWLINE_Bal\xc4\x8dek in Manica nabirata cvetice in pojeta. Manico v prijetnem sanjarjenju prekine Kvas, ki ji razodene zgodbo o prepiru z Marjanom. Ko se pomirita, si izpovesta \xc4\x8dustva, ki jih gojita drug do drugega. Prekine pa ju Marjan, ki je Kvasa zasledoval \xc5\xbee od Dra\xc5\xbearjeve ohceti. V divji jezi naprti Manici najhuj\xc5\xa1e o\xc4\x8ditke ter se niti pred Kvasom ne sramuje razkritii svojo prosta\xc5\xa1ko naturo. Lovro \xc5\xbealitvam ostro nasprotuje ter povabi Marjana na mo\xc5\xa1ki razgovor med \xc5\xa1tirimi o\xc4\x8dmi. Nadvse mu\xc4\x8dno situacijo pa re\xc5\xa1i Bal\xc4\x8dek, ki prite\xc4\x8de k Manici, da bi ga odpeljala domov. Manica odide z Bal\xc4\x8dkom in tudi Kvas jima sledi._NEWLINE_Marjana pa pri odhodu prestre\xc5\xbee Martinek Spak, ki je \xc5\xbee nekaj \xc4\x8dasa skrivaj prislu\xc5\xa1koval razgovoru. Med obema se razvname prepir, v katerem Spak \xc5\xa1e bolj razka\xc4\x8di Marjana z zagotovilom, da ne bo nikoli dobil Manice, pa naj se trudi kolikor ho\xc4\x8de. Marjan ga ozmerja z\xc2\xa0\xc2\xbbbera\xc5\xa1kim malharjem\xc2\xab\xc2\xa0in odide. Groze\xc4\x8de se napoti Martin za njim.\n_START_SECTION_\nPrva slika\n_START_PARAGRAPH_\nVelika sobana na gradu Slemenice, god gra\xc5\xa1\xc4\x8daka Benjamina._NEWLINE_Zbrana je pisana dru\xc5\xbeba tr\xc5\xa1kih veljakov - zdravnik Vencelj z dru\xc5\xbeino, sodnik Me\xc5\xbeon, u\xc4\x8ditelj, \xc5\xbeupnik, \xc5\xa1tacunar, apotekar. Po napitnici se zbrani veselo zavrtijo, dr. Vencelj pa pri klavirju improvizira nekaj narodnih melodij. Med gosti pa hodi Manica, ki mora, \xc5\xa1e vsa prepla\xc5\xa1ena od prej\xc5\xa1njih dogodkov, skrbeti za vesele obraze okrog sebe. Na godovanje je pri\xc5\xa1el tudi Marjan, ki pa se sku\xc5\xa1a odtegniti vsaki veseli dru\xc5\xbebi. Vsega zlovoljnega odkrije Manica in mu izpove svojo ljubezen do Kvasa. \xc4\x8ceprav sta z Marjanom prijatelja od mladih nog, on tega no\xc4\x8de razumeti in ostane zakrknjen. Njegove besede, da mora Kvas \xc4\x8dim prej stran, Manico prizadanejo, zato odide. Medtem se je mladina odlo\xc4\x8dila za contredanse, med katerim se Me\xc5\xbeon prito\xc5\xbeuje gra\xc5\xa1\xc4\x8daku zaradi Kvasovih \xc5\xa1kodljivih in svobodomiselnih idej. Me\xc5\xbeon je namre\xc4\x8d oster nasprotnik vseh svobodomislecev. Contredanse se kon\xc4\x8da, v dvorano pripeljejo Bal\xc4\x8dka, ki napove deklamacijo novo natisnjene Pre\xc5\xa1ernove pesmi\xc2\xa0\xc2\xbbZdravljica\xc2\xab. Vsa dru\xc5\xbeba pozorno sledi smelim mislim nove mojstrovine ter prekinja deklamacijo z glasnim pritrjevanjem. Edino Me\xc5\xbeon se ves ogor\xc4\x8den poda h gra\xc5\xa1\xc4\x8daku, da mu namigne o pravilnosti svojega mi\xc5\xa1ljenja o Kvasu. Njegovo razburjenje se\xc5\xbee celo tako dale\xc4\x8d, da prekine deklamacijo in o\xc5\xbeigosa pesem za \xc5\xa1kodljivi panslavizem, ilirizem, skratka, za revolucijo. V dru\xc5\xbebi se hiitro ustvarita dva tabora. Razburjenje se pole\xc5\xbee \xc5\xa1ele, ko Kvas pojasni, da je pesem iz\xc5\xa1la s privoljenjem cesarske cenzure v\xc2\xa0\xc2\xbbNovicah\xc2\xab. Ker so objokanega Bal\xc4\x8dka morali odvesti, nadaljuje deklamacijo Kvas sam, ki ustvari med vso dru\xc5\xbebo navdu\xc5\xa1eno pritrjevanje in odobravanje pesmi. Toda spet se dobro razpolo\xc5\xbeenje podre z Marjanovim vpadom. Marjan ho\xc4\x8de Kvasa do kraja oblatitii kot navadnega hujska\xc4\x8da, ki v zvezi z Martinkom Spakom ho\xc4\x8de delati zdraho med vi\xc5\xa1jo dru\xc5\xbebo. Razburjenje se pa kmalu pole\xc5\xbee, ko se na vi\xc5\xa1ku konflikta pojavi pri vratih Krjavelj. Zaduhal je dobro pija\xc4\x8do in jeda\xc4\x8do ter jadrno prisopihal dru\xc5\xbebi povedat o\xc2\xa0\xc2\xbb\xc4\x8dudnih zvereh\xc2\xab\xc2\xa0v bli\xc5\xbenji hosti. Njegova pripoved o teh\xc2\xa0\xc2\xbbdivjih teletih\xc2\xab\xc2\xa0razvedri vso dru\xc5\xbebo. Kmalu so lovci z Marjanom in s Kvasom vred zbrani okrog gra\xc5\xa1\xc4\x8daka. Z njihovo lovsko pesmijo se slika zaklju\xc4\x8di.\n_START_SECTION_\nDruga slika\n_START_PARAGRAPH_\nGozdna jasa vrh skal. No\xc4\x8d._NEWLINE_Luna osvetljuje okolico, po kateri se \xc5\xa1e tu in tam razlegajo klici lovcev in gonja\xc4\x8dev, naposled pa vse utihne. Med drevjem stoji Martin in se pogovarja s svojim Bogom. Prosi ga, naj ga zaradi pregreh ne zavr\xc5\xbee. Njegovo razmi\xc5\xa1ljanje prekine Kvasov in Marjanov prihod. Oba izmenjata ostre besede zaradi Manice. Marjan gre v svoji ljubosumnosti celo tako dale\xc4\x8d, da na Kvasa nameri pu\xc5\xa1ko. Toda trde pesti kme\xc4\x8dkega u\xc4\x8ditelja se polaste nasprotnikove pu\xc5\xa1ke, ki v velikem loku zleti dale\xc4\x8d stran. Kvas odide. Marjan, osramo\xc4\x8den zaradi Kvasovega odlo\xc4\x8dnega nastopa, zgrabi pu\xc5\xa1ko, ki jo je Kvas v naglici pozabil, in nameri nanj. Toda Deseti brat mu prepre\xc4\x8di podlo namero. V skrajnem besu udari Marjan Martina po kolenih, toda ta vstane, ter se zakadi proti Marjanu. Medtem ko mu ho\xc4\x8de iztrgati pu\xc5\xa1ko, pa po\xc4\x8di strel im Martinek se ob Marjanu te\xc5\xbeko ranjen zgrudi na tla. Z veliko te\xc5\xbeavo se Deseti brat odvle\xc4\x8de s stra\xc5\xa1nega kraja. Medtem se od dale\xc4\x8d sli\xc5\xa1i hripavo petje pijanega Dolefa, ki se po tej poti vra\xc4\x8da iz Obr\xc5\xa1\xc4\x8dakove gostilne na grad. Pri tem naleti na napol mrtvega Marjana, za\xc4\x8dne na ves glas klicati na pomo\xc4\x8d ter skoraj trezen zdirja na Slemenice poro\xc4\x8dat o dogodku. Kmalu se zbere nekaj ljudi z gradu in kmetov iz okolice, ki najdejo Marjana hudo ranjenega. Z gra\xc5\xa1\xc4\x8dine prite\xc4\x8de tudi gra\xc5\xa1\xc4\x8dak v dru\xc5\xbebi Venclja in Me\xc5\xbeona, ki pri\xc4\x8dne takoj preiskovati okolico. Najde Kvasovo pu\xc5\xa1ko in za\xc4\x8dne sklepati, da morilec ne more biti nih\xc4\x8de drugi ko Kvas. Njegovo sumni\xc4\x8denje \xc5\xa1e bolj potrdi Kvasova vrnitev. Lovro se je bil namre\xc4\x8d spomnil, da je pozabil pu\xc5\xa1ko. Toda zelo je presene\xc4\x8den, ko naleti na jasi na celo gru\xc4\x8do ljudi, katerih o\xc4\x8di so uprte vanj. V tem trenutku pa \xc5\xbee pristopi sodnik Me\xc5\xbeon, ki aretira Kvasa zaradi suma zlo\xc4\x8dina nad Marjanom. Manica, ki je vse to sli\xc5\xa1ala, ostro zavrne Me\xc5\xbeonovo obto\xc5\xbebo, toda gra\xc5\xa1\xc4\x8dak jo s trdimi besedami prekine, izrazujo\xc4\x8d ob\xc5\xbealovanje, da je do tragedije pri\xc5\xa1lo. Kvas vse obto\xc5\xbebe zanika. Prihod ranjenega Martina Spaka dejanje spremeni. Z veliko te\xc5\xbeavo se Deseti brat s Krjavljevo pomo\xc4\x8djo privle\xc4\x8de do gra\xc5\xa1\xc4\x8daka, kjer razodene ljudem svojo \xc5\xbealostno zgodbo in razkrije vso skrivnost svoje osebe. Gra\xc5\xa1\xc4\x8dak je namre\xc4\x8d njegov polbrat, Lovro Kvas pa njegov ne\xc4\x8dak. Isto\xc4\x8dasno mu izro\xc4\x8di zavezane listine, ki pri\xc4\x8dajo o resnici njegove izpovedi. Z mo\xc4\x8dmi je popolnoma pri kraju. Zadnji\xc4\x8d se obrne h gra\xc5\xa1\xc4\x8daku, sklene Manici in Lovru roke in umre. Martinovo truplo odneso, ljudje se po\xc4\x8dasi razhajajo. V gozdu se dani, prvi \xc5\xbearki posijejo skozi veje, in v njihovi svetlobi objeta stojita Lovro in Manica pred novim \xc5\xbeivljenjem.'